Malthe Jakobsen fra Thy sikrede sig i weekenden DM i Formel 4 på Jyllandsringen. Det 15-årige racer-talent satser benhårdt på at blive professionel.

Selv om han kun er 15 år, har han allerede vundet masser af titler. En titel har Malthe Jakobsen fra Sennels i Thy dog manglet - nemlig Danmarksmesterskabet. Men i weekenden kom den også i hus. På Jyllandsringen sikrede han sig sit første DM. - Det var pissefedt, at det lykkedes denne her sæson. Jeg har haft meget modgang, så det var fedt at vinde, siger Malthe Jakobsen. Det var da også en tilfreds mor, der så med fra tilskuerpladserne. - Jeg er stolt over, at han har vundet Danmarksmesterskabet. Han har haft en hård sæson i år, så det er fedt, at han endelig kan få DM med, siger Annette Jakobsen. Vil leve af det Malthe Jakobsen kører i en Formel 4-racer, der har en topfart på 210 kilometer i timen. Bilen, der vejer 245 kilo, har 160 hestekræfter. Den anses som racerbilernes rugekasse til blandt andet Formel 1. Det er da også her, thyboen gerne vil køre en dag. - Alting ved det er mega fedt, især farten og ræset på banen. Drømmen er at blive professionel racerkører og leve af det, siger han. Ifølge hans træner er der da også gode chancer for, at han kan komme til at leve af det. - Der er rigtig mange faktorer, der spiller ind hele tiden, som Malthe ikke selv er herrer over, men som han kan være med til at påvirke, men jeg tror på, at han kan være med til at skabe sig selv en karriere, siger Morten Dons. Skal til OL i motorsport Om præcis en måned rammer den unge racerkører endnu en milepæl. Han er udtaget som en ud af fire racerkørere til at repræsentere Danmark ved FIA Motorsports Games i Rom - en slags olympiade i motorsporten. - Det er en super chance for Malthe at få, og forhåbentlig kan han præstere dernede, lige som han har vist, at han kan præstere andre steder også, siger Morten Dons. - Det er det første skridt på vejen. Hvis man gør det godt dernede og vandt, så ved man aldrig, hvem der ser en, siger Malthe Jakobsen, der begyndte at køre gokart, da han var tre år gammel. Den 15-årige thybo vandt DM i Formel 4 lørdag to løb før, sæsonen slutter. For med det maksimale antal point var der ikke længere spænding om 1. pladsen. Det er anden sæson, Malthe Jakobsen kører i Formel 4. Herunder kan du se indslaget om Malthe Jakobsens første DM-titel i Formel 4 på Jyllandsringen.